**Ministru kabineta noteikumu projekta „Grozījumi Ministru kabineta 2016. gada 13. decembra noteikumos Nr. 788 „Noteikumi par atkritumu savākšanas un šķirošanas vietām”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2016. gada 13. decembra noteikumos Nr. 788 „Noteikumi par atkritumu savākšanas un šķirošanas vietām”” (turpmāk – noteikumu projekts) mērķis ir mērķis ir uzlabot sadzīves atkritumu dalītas vākšanas sistēmu Latvijā, pilnveidojot informācijas sistēmu “Šķiro viegli” par vienotu atkritumu dalītās savākšanas informācijas sistēmu (turpmāk – IS). Noteikumu projekts nosaka iesaistīto institūciju funkcijas attiecībā uz IS izveidošanu un uzturēšanu. Vienlaikus noteikumu projekts precizē, ka visi atkritumu veidi dalītas vākšanas laukumos tiek pieņemti bez papildu maksas, kā arī precizē atkritumu minimālos izvešanas biežumus atkritumu dalītas vākšanas vietās.  Noteikumu projekts stāsies spēkā pēc izskatīšanas Ministru kabinetā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Atkritumu apsaimniekošanas likuma  6. panta 5. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekta mērķis ir uzlabot sadzīves atkritumu dalītas vākšanas sistēmu Latvijā, pilnveidojot IS “Šķiro viegli” par ikvienam iedzīvotājam pieejamu aktuālas informācijas vietni, kā arī veicināt pieejamu videi kaitīgu preču apsaimniekošanu.  Sagaidāms, ka noteikumu projektā ietvertais regulējums veicinās atkritumu dalītas vākšanas apjoma pieaugumu, kas, savukārt, veicinās atkritumu sagatavošanu otrreizējai izmantošanai. Ņemot vērā, ka Eiropas Parlamenta un Padomes 2008. gada 18. novembra direktīvas 2008/98/EK par atkritumiem un par dažu direktīvu atcelšanu 11. panta 2. punkta a) apakšpunktā noteikts, ka Latvijai līdz 2020. gadam jānodrošina 50 % sadzīves atkritumu sagatavošana atkārtotai izmantošanai, noteikumu projekts kompleksā ar citām Vides aizsardzības un reģionālās attīstības ministrijas iniciatīvām sniegs ieguldījumu šī mērķa sasniegšanā.  Noteikumu projekts kopā ar vienlaikus virzāmiem Ministru kabineta noteikumu projektiem „Grozījums Ministru kabineta 2016. gada 16. augusta noteikumos Nr. 546 „Noteikumi par minimālajām prasībām, kas iekļaujamas darba uzdevumā, pašvaldībai izraugoties sadzīves atkritumu apsaimniekotāju, un atkritumu apsaimniekošanas līgumu būtiskie nosacījumi”” un „Grozījums Ministru kabineta 2011. gada 13. septembra noteikumos Nr. 703 “Noteikumi par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas un informācijas sniegšanas kārtību, kā arī par valsts nodevu un tās maksāšanas kārtību”” paredz pilnveidot jau esošu IS, kas veltīta atkritumu dalītai vākšanai, nodrošinot tajā precīzas un aktuālas informācijas esamību. Iedzīvotājiem rezultātā būs atvieglota dalīti vākto atkritumu nodošana, vienlaikus nodrošinot, ka atkritumus var nodot bez papildu maksas.  Šobrīd iedzīvotājiem ir pieejama informācija par atkritumu dalītas vākšanas iespējām, tomēr tā ir izvietota vairākās tīmekļvietnēs, tā var pārklāties, vienlaikus informācija var būt daļēji novecojusi vai nepilnīga. Tāpat arī iedzīvotājiem netiek dota ērta iespēja sniegt atgriezenisko saiti gadījumos, kad fiksēti pārkāpumi vai atkritumu apsaimniekošanas normatīvo aktu neievērošana.  Pilnveidojot normatīvo regulējumu atkritumu apsaimniekošanas jomā un esošo IS, tiks paredzēts, ka atkritumu apsaimniekotājiem būs pienākums izveidotajā sistēmā ievadīt aktuālos datus par nodrošinātajām atkritumu apsaimniekošanas iespējām (dalītās vākšanas punktiem un laukumiem). Tādējādi IS saturēs pilnīgus un tikai aktuālus (bez novecojušas informācijas) datus.  Noteikumu projektā ietverti nosacījumi attiecībā uz IS pārziņa un turētāja funkcijām, kuras veiks Valsts vides dienests un Valsts reģionālās attīstības aģentūra.  Vienlaikus noteikumu projekta regulējums paredz, ka atkritumu dalītas vākšanas laukumos visi nododamo mājsaimniecībā radīto atkritumu veidi tiek pieņemti bez papildu maksas iekasēšanas no iedzīvotājiem. Jau pašlaik iedzīvotājiem ir pieejama dažādu veidu atkritumu nodošana dalītas vākšanas laukumos bez maksas. Tomēr praksē ir gadījumi, kad par atsevišķu mājsaimniecībās radītu videi kaitīgu preču atkritumu pieņemšanu no iedzīvotājiem tiek prasīta papildu samaksa. Tas attiecas, piemēram, uz nolietotām riepām. Ņemot vērā, ka iedzīvotāji kopumā nav gatavi maksāt, tad dažkārt tiek izvēlēts alternatīvs veids, kā atbrīvoties no nolietotām riepām, t.i. atstāt tās atkritumiem neparedzētās vietās vidē.  Pašlaik spēkā esošie normatīvie akti (Ministru kabineta 2009. gada 3. novembra noteikumi Nr. 1294 “Kārtība, kādā atbrīvo no dabas resursu nodokļa samaksas par videi kaitīgām precēm”, 1. pielikums) nosaka nolietotu riepu pieņemšanas vai savākšanas apjomus attiecībā pret attiecīgajā gadā realizēto vai savas saimnieciskās darbības nodrošināšanai ievesto un izmantoto nolietotu riepu apjomu 65% apmērā. Vienlaikus pašlaik izstrādes stadijā esošais Ministru kabineta noteikumu projekts “Kārtība, kādā atbrīvo no dabas resursu nodokļa samaksas par videi kaitīgām precēm” paredz pakāpeniski celt nolietotu riepu savākšanas apjomus līdz pat 80% no tirgū ievietotā vai savai saimnieciskai darbībai ievestā riepu apjoma sākot ar 2023. gadu. Minētā prasība kopā ar šo noteikumu projektu veicinās nolietotu riepu apsaimniekošanu, mazinās ikgadējo nolietotu riepu uzkrājuma pieaugumu, kā arī nodrošinās iespēju mājsaimniecībām, kurās radušies nolietotu riepu atkritumi, nodot tos bez maksas.  Noteikumu projekta 1. punkts paredz, ka atkritumu dalītas vākšanas laukuma apsaimniekotājs nodrošina mājsaimniecībās radīto atkritumu, tai skaitā videi kaitīgu preču atkritumu,  pieņemšanu bez maksas.  Noteikumu projekta 2. punktā tiek precizēti bioloģiski noārdāmo atkritumu minimālie izvešanas biežumi dažādās atkritumu savākšanas un šķirošanas vietās. Pašreizējais regulējums noteic, ka minimālais bioloģiski noārdāmo atkritumu izvešanas biežums ir vienu reizi 72 stundās vasaras periodā (aprīlī, maijā, jūnijā, jūlijā, augustā un septembrī) un vienu reizi 168 stundās ziemas periodā (janvārī, februārī, martā, oktobrī, novembrī un decembrī). Ņemot vērā, ka retāks minimālais atkritumu izvešanas biežums nerada draudus cilvēku veselībai un drošībai, noteikumu projekts paredz, ka turpmāk atkritumu dalītas vākšanas punktos, atkritumu dalītas vākšanas laukumos un atkritumu šķirošanas un pārkraušanas stacijās bioloģiski noārdāmos atkritumus būs nepieciešams izvest ne retāk, kā vienu reizi divās nedēļās.  Noteikumu projekta 3. punkts paredz, ka atkritumu dalītas savākšanas punkta vai laukuma apsaimniekotājs piecu darba dienu laikā pēc līguma par sadzīves atkritumu apsaimniekošanu noslēgšanas, informē Valsts vides dienestu par darbības uzsākšanu attiecīgajā administratīvajā teritorijā, nosūtot informāciju uz Valsts vides dienesta oficiālo elektroniskā pasta adresi. Valsts vides dienests desmit darba dienu laikā no informācijas saņemšanas brīža nodrošina apsaimniekotāju ar piekļuves kontu IS. Tiek paredzēts, ka atkritumu apsaimniekotājs ievieto un patstāvīgi atjauno informāciju par savākšanas punktu un laukumu izvietojumu, darba laiku (ja attiecināms) un nododamo atkritumu veidiem, nodrošinot informācijas atjaunošanu ne vēlāk kā piecu darba dienu laikā pēc attiecīgo izmaiņu ieviešanas. Savākšanas punkta vai laukuma apsaimniekotājs ir atbildīgs par ievietoto informāciju, tai skaitā fizisku personu datu neesamību tajā.  Noteikumu projekta 4. punkts paredz papildināt Ministru kabineta 2016. gada 13. decembra noteikumus Nr. 788 „Noteikumi par atkritumu savākšanas un šķirošanas vietām”” ar IV.1 nodaļu „Nosacījumi vienotās atkritumu dalītās savākšanas informācijas sistēmasuzturēšanai un lietošanai”. IV.1 nodaļā ietverta informācija par valsts institūciju funkcijām attiecībā uz IS pārvaldīšanu un uzturēšanu, kā arī informācija par citu valsts institūciju iesaisti, kas nepieciešama, lai tīmekļvietne darbotos. Lai informācijas sistēmu izveidotu un uzturētu aktuālu, nepieciešama Latvijas Ģeotelpiskās informācijas aģentūras un Valsts zemes dienesta iesaiste. Tas ir nepieciešams, lai minētās institūcijas sniedz datus, kas ir to rīcībā atkritumu dalītās vākšanas punktu un laukumu kartes izveidei.  Tāpat tiek paredzēts noteikt, ka tīmekļvietnē [www.skiroviegli.lv](http://www.skiroviegli.lv) publicētie dati ir brīvi pieejama bezmaksas informācija bez atkārtotas izmantošanas ierobežojumiem, kura pieejama rediģēšanai un automatizētai apstrādei. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija, Valsts vides dienests, Valsts reģionālās attīstības aģentūra. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Atkritumu apsaimniekotāji, Valsts vides dienests, Valsts reģionālās attīstības aģentūra, sabiedrība kopumā. |
| 2. | Tiesiskā regulējuma ietekme uz tautsaimniecību un administratīvo slogu | Projektā ietvertās prasības neradīs būtisku administratīvo slogu valsts pārvaldes institūcijām, kā arī atkritumu apsaimniekošanas komersantiem.  Projekts paredz informācijas sniegšanas pienākumu atkritumu apsaimniekošanas komersantiem, tomēr, ņemot vērā vienlaikus ar šo noteikumu projektu virzāmo noteikumu projektu „Grozījums Ministru kabineta 2011. gada 13. septembra noteikumos Nr. 703 “Noteikumi par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas un informācijas sniegšanas kārtību, kā arī par valsts nodevu un tās maksāšanas kārtību””, kas paredz administratīvā sloga samazinājumu attiecībā uz piesārņojošas darbības atļauju precizēšanu, vērtējams, ka ietekme uz administratīvo slogu būs pozitīva. |
| 3. | Administratīvo izmaksu monetārs novērtējums | Projektā ietvertajam regulējumam nav būtiskas ietekmes uz administratīvajām izmaksām, un tas nerada papildu administratīvo slogu. Sabiedrības mērķgrupām noteikumu projekta tiesiskais regulējums nemaina tiesības un pienākumus. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu, sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts ievietots Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv) 2019. gada 5. martā, sniedzot ieinteresētajām personām iespēju izteikt viedokli un iesniegt priekšlikumus. |
| 3. | Sabiedrības līdzdalības rezultāti |  |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts vides dienests, Valsts reģionālās attīstības aģentūra, Latvijas Ģeotelpiskās informācijas aģentūra, Valsts zemes dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.  Jaunas institūcijas nav jāveido. Esošās institūcijas nav jāreorganizē. |
| 3. | Cita informācija | Nav. |

Vides aizsardzības un

reģionālās attīstības ministrs J. Pūce

Slaidiņa 67026487

[natalija.slaidina@varam.gov.lv](mailto:natalija.slaidina@varam.gov.lv)